SONIC อวดกำไร 9 เดือน โตเฉียด 4 เท่าตัว! รับรายได้ขนส่ง “เรือ-บก-อากาศ” ทะลัก
SONIC อวด 9 เดือน กำไรโต 384% แตะ 153 ลบ. หลังรายได้ขนส่งสินค้าทางเรือ, ทางบก, ทางอากาศ,เพิ่มสูงขึ้น อีกทั้งยังมีกำไรจากอัตราแลกเปลี่ยนหนุน
11 พ.ย. 2564

บริษัท โซนิค อินเตอร์เฟรท จำกัด (มหาชน) หรือ SONIC รายงานผลการดำเนินงานงวดไตรมาส 3 และงวด 9 เดือนแรก สิ้นสุด วันที่ 30 กันยายน 2564 ดังนี้

สำหรับงวด 9 เดือนแรกของปี 2564 โดยรายได้จากการให้บริการของบริษัทฯ มีมูลค่าเท่ากับ 2,259.40 ล้านบาท เพิ่มขึ้น 152.20% จากงวดเดียวกันของปี 2563
ทั้งนี้บริษัทฯ มีรายได้จากการให้บริการขนส่งสินค้าทางเรือ ซึ่งเป็นรายได้กลุ่มที่มีสัดส่วนรายได้ร้อยละ 80.13 จากรายได้การให้บริการ สำหรับงวด 9 เดือนแรกของปี 2564 บริษัทฯ มีรายได้ 1,810.44 ล้านบาท เพิ่มขึ้นจากงวดเดียวกันของปีที่ ก่อน 1,244.32 ล้านบาท ซึ่งเป็นผลมาจากการขาดแคลนตู้คอนเทรนเนอร์และค่าระวางเรือที่ปรับตัวสูง แต่กลุ่มบริษัทฯ สามารถบริหารให้สามารถรองรับการใช้บริการที่เพิ่มขึ้นของฐานลูกค้าเดิมและยังมีการเพิ่มขึ้นของลูกค้ารายใหม่อีกด้วย
อีกทั้งรายได้จากการให้บริการขนส่งทางบก มีสัดส่วนรายได้ร้อยละ 14.59 จากรายได้การให้บริการสำหรับงวด 9 เดือนแรกของปี 2564 เท่ากับ329.55 ล้านบาท เพิ่มขึ้นจากงวดเดียวกันของปีก่อนที่ 64.46 ล้านบาท ซึ่งเป็นผลมาจากจำนวนเที่ยวของรถขนส่งที่เพิ่มขึ้น
นอกจากนี้รายได้จากการให้บริการขนส่งทางอากาศ มีสัดส่วนรายได้ร้อยละ 4.85 จากรายได้การให้บริการสำหรับงวด 9 เดือนแรกของปี 2564 ที่ 109.51 ล้านบาท เพิ่มขึ้นจากงวดเดียวกันของปีก่อนที่ 52.59 ล้านบาท
รวมทั้งยังมีรายได้จากการให้บริการอื่นๆ ประกอบด้วย รายได้ค่าบริการศูนย์รวบรวมกระจายสินค้า รายได้จากบริการสำหรับสินค้าอันตราย และรายได้จากการให้บริการลานตู้ มีสัดส่วนร้อยละ 0.43 จากรายได้การให้บริการ สำหรับงวด 9 เดือนแรกของปี 2564 ที่ 9.90 ล้านบาท เพิ่มขึ้นจากงวดเดียวกันของปีก่อนที่ 2.16 ล้านบาท
ขณะที่รายได้อื่นประกอบไปด้วยรายได้ที่ไม่ได้มาจากการดำเนินธุรกิจของบริษัทฯ ได้แก่ รายได้กำไร (ขาดทุน) จากการจำหน่ายสินทรัพย์ กำไรจากอัตราแลกเปลี่ยน รายได้ดอกเบี้ยรับ เป็นต้น โดยรายได้อื่นสำหรับงวด 9 เดือนแรกของปี 2564 เพิ่มขึ้นจากงวดเดียวกันของปีก่อนที่ 6.55 ล้านบาท จากการเพิ่มขึ้นมาจากรายได้ที่มาจากกำไรจากอัตราแลกเปลี่ยน กำไรจากการจำหน่ายสินทรัพย์ และกำไรจากรายจ่ายที่ได้รับชดเชยจากเหตุระเบิดและเพลิงไหม้สารเคมีในซอยกิ่งแก้ว 21 ซึ่งเป็นสาขาของบริษัทฯ
อย่างไรก็ดีสำหรับงวด 9 เดือนแรกของปี 2564 มีกำไรสุทธิที่ 153.01 ล้านบาท หรือคิดเป็นอัตรากำไรสุทธิเท่ากับร้อยละ 6.72 โดยมีกำไรสุทธิเพิ่มขึ้นจากช่วงเดียวกันของปีก่อน เท่ากับ 121.49 ล้านบาท
 